DA Den Europæiske Unions Tidende CE 84/791

(2004/C 84 E/0888)

SKRIFTLIG FORESPØRGSEL E-0448/04

af Charles Tannock (PPE-DE) til Kommissionen

(23. februar 2004)

Om: Forsøg med ikke-menneskelige primater i Münster, Tyskland

Kommissionen har tidligere udtalt, at direktiv 86/609/EØF (1) ikke er tilstrækkeligt til at sikre ikke-menneskelige primaters velfærd. Kommissionens ændringsforslag til det 6. rammeprogram for forskning og teknologisk udvikling fastslår, at forskningsaktiviteter skal respektere forsøgsdyrenes beskyttelse i overensstemmelse med fællesskabsretten, og medarbejdere i forskningsprojekter må handle i overensstemmelse med gældende regler og bestemmelser i de lande, hvor forskningen finder sted.

Den britiske komité til afskaffelsen af vivisektion (BUAV) hævder efter fire måneders efterforskning, at personalet misrøgter ikke-menneskelige primater i Covance dyreforsøgslaboratorierne i Münster i Tyskland. I betragtning af, at Miljøministeriet i Nordrhein-Westfalen har iværksat en procedure for at inddrage Covance tilladelsen til at have og anvende forsøgsdyr, vil Kommissionen så fordømme Covance for behandlingen af dyrene samt forbyde brugen af ikke-menneskelige primater til forskning inden for hele den europæiske union?

Svar afgivet på Kommissionens vegne af Margot Wallström

(13. april 2004)

Brugen af ikke-menneskelige primater er et af de mest følsomme spørgsmål i forbindelse med dyreforsøg. Kommissionen er blevet informeret om behandlingen af disse primater i Covance dyreforsøgslaboratorierne i Münster (Nordrhein-Westfalen) i Tyskland. Den har siden undersøgt sagen og konstateret, at de tyske myndigheder har skyndt sig at træffe passende foranstaltninger. Kommissionen ser derfor ingen grund til at foretage yderligere undersøgelser i sagen.

Kommissionen har indledt en revision af Rådets direktiv 86/609/EØF af 24. november 1986 om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål. Sigtet med revisionen er at stramme lovgivningen om dyreforsøg i EU og sikre, at de dyr, der stadig bruges til forsøg, får passende pleje og en human behandling. I den sammenhæng ses der bl.a. på krav og betingelser, der skal opfyldes for at opnå tilladelse til dyreforsøg, krav til personale og laboratorier samt inspektioner af virksomheder, der avler, leverer eller bruger forsøgsdyr.

Den Videnskabelige Styringskomité (Scientific Steering Committee — SSC) har gjort opmærksom på det fortsatte behov for forsøg med ikke-menneskelige primater inden for biomedicinsk forskning (2). SSC har imidlertid også understeget, at forslag om forsøg med disse primater skal begrundes i hvert enkelt tilfælde.

Brugen af ikke-menneskelige primater til forsøg er et af de emner, der skal tages op til grundig overvejelse ved revisionen af direktiv 86/609/EØF. For at få den nødvendige baggrundsinformation har Kommissionen anmodet Den Videnskabelige Komité for Dyrs Sundhed og Trivsel (Scientific Committee on Animal Health and Animal Welfare — SCAHAW) om at afgive en udtalelse om ikke-menneskelige primaters velfærd, når de anvendes som forsøgsdyr (3). Udtalelsen blev vedtaget den 17. december 2002 og benyttes nu som baggrundsdokument ved revisionen af direktivet.

(1) EFT L 358 af 18.12.1986, s. 1.

(2) Den Videnskabelige Styringskomité: »Behovet for ikke-menneskelige primater inden for biomedicinsk forskning«, erklæring vedtaget den 4.-5. april 2002. Teksten kan findes på Internet-adressen: http://europa.eu.int/comm/food/fs/sc/ssc/out253_en.pdf.

(3) http://europa.eu.int/comm/food/fs/aw/aw_scahaw_en.html.